**Putem împărţi seara asta la doi**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Putem împărţi un colind astă seară

Când viscolul urlă pe-afară nebun?

Putem sta de veghe pe steaua polară

La capătul vremii? Uitasem să-ţi spun

Că icebergul ăsta mi-e casă terestră,

Picioarele mele aici odihnesc,

Încalec gheţari, o statuie ecvestră

Gonind înspre nord, tot mai mult te iubesc!

Uitasem să-ntreb, dacă totul se-nvață,

De ce nu mă-nveţi, peste primele foi,

Să trec depănând o secundă de viaţă...

Putem împărţi seara asta la doi?

- Putem împărţi un colind, o poveste,

Când vântul ne bate la uşă, păgân,

Nu-s ştiri pe pământ, despre noi nicio veste

Şi niciun cancan, însă vreau să amân

Şi vremea, şi timpul, s-adun probatoriul,

Noi suntem perechea ce-aleargă firesc

Prin vise albastre golind purgatoriul

De suflete gri, tot mai mult te iubesc.

E noaptea târzie, pe steaua polară

Vom face Crăciunul, şi-o viaţă apoi

Sub streaşina lumii, iubito, o seară?

Putem împărţi veşnicia la doi!

Liliana Trif Ioan Grigoraș